NARIADENIE KOMISIE (ES) č. 1470/2007
z 13. decembra 2007,
ktorým sa mení a dopĺňa nariadenie (EHS) č. 1859/82 o výbere vykazujúcich hospodárstiev na účely stanovenia príjmov poľnohospodárskych fariem
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1), a najmä na jeho článok 4 ods. 4,
keďže:
(1)
V prílohe I k nariadeniu Komisie (EHS) č. 1859/82 (2) sa stanovuje počet vykazujúcich podnikov podľa oblastí.
(2)
Vzhľadom na zmeny v talianskych poľnohospodárskych štruktúrach a používanie zdokonalených štatistických metodík na stanovenie počtu poľnohospodárskych podnikov, ktoré sa majú vyberať podľa regiónu, typu výrobného zamerania a podľa hospodárskej veľkostnej triedy, by sa mal počet vykazujúcich podnikov podľa oblastí prispôsobiť tak, aby vzorka lepšie reprezentovala všetky typy poľnohospodárskych podnikov, ktoré sú zastúpené v skúmanej oblasti.
(3)
Vzhľadom na zmeny v poľských poľnohospodárskych štruktúrach a zvýšený počet typov výrobného zamerania využívaných na stratifikáciu skúmanej oblasti by sa mal počet vykazujúcich podnikov podľa oblastí v Poľsku prispôsobiť tak, aby vzorka lepšie reprezentovala všetky typy poľnohospodárskych podnikov, ktoré sú zastúpené v skúmanej oblasti.
(4)
Po tom, ako prostredníctvom nariadenia Komisie (ES) č. 1469/2007 z 13. decembra 2007, ktorým sa mení a dopĺňa príloha k nariadeniu Rady č. 79/65/EHS, pokiaľ ide o zoznam oblastí (3), došlo k spojeniu oblastí „Entre Douro e Minho e Beira Litoral“ a „Trás-os-montes e Beira Interior“ do jednej oblasti „Norte e Centro“, by sa mal v Portugalsku prispôsobiť počet vykazujúcich podnikov podľa oblastí.
(5)
Nariadenie (EHS) č. 1859/82 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Výboru Spoločenstva pre informačnú sieť poľnohospodárskych účtovných údajov,
PRIJALA TOTO NARIADENIE:
Článok 1
Príloha I k nariadeniu (EHS) č. 1859/82 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od účtovného roku 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. decembra 2007